b'\n_START_ARTICLE_\nLavo\xc4\x8dkin La-7\n_START_SECTION_\nZgodovina\n_START_PARAGRAPH_\nLavo\xc4\x8dkin La-7 je bil pravzaprav samo do take mere dodelan model Lavo\xc4\x8dkin La-5, da je postal lovec s svojo oznako. Nastajal je pod delovnim imenom La-120, bil pa je eden prvih sovjetskih lovcev izdelan povsem iz aluminija in podobnih strate\xc5\xa1kih materialov. Od predhodnika se je lo\xc4\x8dil tudi po nekaterih zunanjih re\xc5\xa1itvah, ki so pove\xc4\x8dale aerodinami\xc4\x8dne lastnosti letala ter pove\xc4\x8dale njegovo okretnost._NEWLINE_Ta izjemni lovec je bil eno redkih sovjetskih letal, ki se je lahko kosalo z vsemi nem\xc5\xa1kimi lovci, na njem pa sta med drugim letela dva najbolj\xc5\xa1a letalska asa Sovjetske zveze. Proti koncu vojne so ga zaradi trdnega ogrodja uporabili tudi za preizku\xc5\xa1anje novih potisnih sistemov. Tako so na prototip La-7R namestili raketni motor, La-7D je bil opremljen z dvema podkrilnima pulznima reaktivnima motorjema, La-7S pa z dvema motorjema ramjet. Izdelovali to tudi izvedenko dvosednega \xc5\xa1olskega letala, La-7UTI. _NEWLINE_La-7 je bil edino sovjetsko letalo, ki je uspelo sestreliti nem\xc5\xa1kega reaktivnega lovca Messerschmitt Me 262. To se je zgodilo v zaklju\xc4\x8dnih bojih druge svetovne vojne, 15. februarja 1945, ko je Ivan Nikitovi\xc4\x8d Ko\xc5\xbeedub nad Nem\xc4\x8dijo sestrelil enega od teh lovcev._NEWLINE_Skupaj so izdelali 5.753 lovcev La-7 vseh izvedb. Mnogi od njih so ostali v uporabi tudi po drugi svetovni vojni in so dobili NATO oznako Fin.'